বাতিল টাকাতেই লাভের বাক্স ভরছে মেট্রো রেলের!
৫০০ এবং ১০০০ টাকায় স্মার্ট কার্ডের রিচার্জ তো হচ্ছেই। এমনকী, গত দু’দিন স্মার্ট কার্ডে ৫০০০ টাকার রিচার্জও হয়েছে।
বুধবার মেট্রো রেল স্মার্ট কার্ড রিচার্জ এবং টিকিট বিক্রি থেকে টাকার অঙ্কে আয় করেছে এক কোটি ৩০ লক্ষেরও বেশি। বৃহস্পতিবার আয়ের অঙ্ক কিছুটা কমে এক কোটি ১১ লক্ষের কাছাকাছি দাঁড়িয়েছে। 
মেট্রো রেলের মুখ্য জনসংযোগ আধিকারিক ইন্দ্রাণী বন্দ্যোপাধ্যায় বলেন, “স্মার্ট কার্ড রিচার্জের প্রবণতা থেকেই এই আয় বেড়েছে।” 
মেট্রো সূত্রের খবর বেশ কিছু স্টেশনে ৫০০০ বা তার বেশি অঙ্কের টাকাও রিচার্জ করিয়েছেন নিত্যযাত্রীদের অনেকে। মেট্রোর এক কর্তা জানান, টালিগঞ্জ স্টেশনেই এমন অনেকগুলি রিচার্জের ঘটনা ঘটেছে। এত টাকার রিচার্জ কেন? এক মেট্রো আধিকারিক জানিয়েছেন, স্মার্ট কার্ড রিচার্জ করলে এক বছর পর্যন্ত ওই টাকার ‘ভ্যালিডিটি’ থাকে। বেশি অঙ্কের রিচার্জ করলেও প্যান নম্বর বা অন্য কোনও পরিচয়পত্র চাওয়ার নির্দেশিকা নেই। যাত্রীদের একাংশ ওই সুবিধাটি নিয়েছেন।
টালিগঞ্জ স্টেশনের এক যাত্রী বলেন, “বছরভর মেট্রোতে যাতায়াত করতে হয়। তাই একবারে বেশি টাকার রিচার্জ করালেও লোকসান নেই।’’
মেট্রোর কর্তাদের দাবি গড়পড়তা দিনে টিকিট বিক্রি এবং স্মার্ট কার্ড রিচার্জ থেকে মেট্রোর আয় হয় ৬০ লক্ষের আশেপাশে। বর্ধিত আয়ের অঙ্ক সেদিক থেকে অনেকটাই বেশি।
মেট্রো কর্তাদের একাংশের মতে, ৫০০ এবং ১০০০ টাকার নোট কাউন্টারে নেওয়া হচ্ছে জানার পর যাত্রীদের অনেকেই টাকা ভাঙানোর আশায় ভিড় জমিয়েছিলেন। কিন্তু খুচরো ফুরিয়ে যাওয়াতে সে আশা পূরণ হয়নি। বিভিন্ন স্টেশনে টিকিট কাউন্টারে মেট্রোর কর্মীদের সঙ্গে বচসাও বাধে যাত্রীদের।
পরিস্থিতি সামাল দিতে ৫০০ এবং ১০০০ টাকার ‘ফুল ভ্যালু’ রিচার্জে বাতিল-নোট নেওয়ার কথা মাইকে ঘোষণা করা হয়। মেট্রো আধিকারিকদের মতে, ব্যাঙ্ক বা পোস্ট অফিসে বাতিল নোট জমা দেওয়া ঝক্কি এড়াতে স্মার্ট কার্ড রিচার্জের পথ বেছে নিয়েছেন।